আলাদা থাকতে শুরু করলেন ক্যাটরিনা কাইফ-রণবীর কপূর। শোনা যাচ্ছে, ক্যাটরিনার কার্টার রোডের ফ্ল্যাট ছেড়ে হিল রোডের উইলসন অ্যাপার্টমেন্টে চলে এসেছেন রণবীর। ঋষি কপূর এবং নীতু কপূরও সেই বাড়িতে নাকি কিছুদিনের মধ্যেই চলে আসবেন। ক্যাটরিনা রয়ে গিয়েছেন তাঁর পুরনো বাড়িতেই। প্রেমিকাকে ছেড়ে এবার মা-বাবার সঙ্গে থাকার সিদ্ধান্ত নিয়েছেন রণবীর। আর তাতেই ধারণা তৈরি হয়েছে, যে তাঁদের বিচ্ছেদটা পাকা। জুটির সম্পর্ক নিয়ে জল্পনা অবশ্য অনেকদিন ধরেই চলছে। রণবীরের বাড়ির ক্রিসমাস পার্টিতে হাজির ছিলেন ক্যাটরিনা। আবার ঋষি কিছুদিন আগেই বলে বসেছিলেন যে, ক্যাটরিনা কোনওদিন তাঁকে ‘বাবা’ সম্বোধন করার দুঃসাহস দেখাবেন না! সম্প্রতি ক্যাটরিনার সিলভার স্ট্যান্ড অ্যাপার্টমেন্টের বারান্দায় যুগলকে চুমু খেতেও দেখা গিয়েছিল! তার পরেই রণবীরের এই বাড়ি-বদল! স্বভাবতই খবরে চমকে উঠেছেন ভক্তেরা।

 
পাল্টা মার
ইন্ডাস্ট্রির এক ব্যক্তির কাছে শারীরিকভাবে হেনস্থা হয়েছিলেন কঙ্গনা রানাউত। কেরিয়ারের শুরুর দিনগুলোর লড়াইয়ের কথা মাঝেমধ্যেই উঠে আসে নায়িকার কথায়। একটি বই প্রকাশ অনুষ্ঠানে এসে সেই তিক্ত অভিজ্ঞতার কথা ভাগ করে নিলেন কঙ্গনা, ‘‘এই ইন্ডাস্ট্রিরই একজনের কাছে শারীরিকভাবে হেনস্থা হতে হয়েছিল। লোকটা প্রায় আমার বাবার বয়সি! আমার তখন ১৭ বছর বয়স। সে সজোরে আমার মাথায় মেরে রক্ত বার করে দিয়েছিল। আমিও পায়ের চটি খুলে পাল্টা মেরে রক্ত বার করে দিয়েছিলাম।’’ ইন্ডাস্ট্রির লোক হওয়ায় পুলিশের কাছে কোনও অভিযোগ জানাতে পারেননি কঙ্গনা। ‘‘শুধু সতর্ক করে ছেড়ে দেওয়া হয়েছিল লোকটাকে। আর বলা হয়েছিল আমার থেকে দূরে থাকতে। খুব কঠিন ছিল সেই সময়টা। তবু দাঁতে দাঁত চেপে লড়াই করে গিয়েছিলাম,’’ বললেন নায়িকা। কঙ্গনা বরাবরই স্পষ্টবক্তা। এর আগে তিনি অভিনেত্রীদের পারিশ্রমিক বাড়ানো নিয়ে সরব হয়েছেন। ফেয়ারনেস প্রডাক্টের বিজ্ঞাপন করার লোভনীয় প্রস্তাব ফিরিয়ে দিয়েছেন। কারণ, তাঁর বোনই অ্যাসিড অ্যাটাকের শিকার। বলিউডে লিঙ্গ বৈষম্যের কথা কঙ্গনাই প্রথম জোর গলায় বলেন। এত িকছু সত্ত্বেও লড়াইটা চালিয়েই যাচ্ছেন। কঙ্গনার কথায় ‘‘বলিউ়ডে বিনামূল্যে কিছু পাওয়া যায় না। সেই ঘটনার পর আমার চোখ খুলে গিয়েছিল। বুঝেছিলাম, আমিও একজন ফাইটার।’’